ใช้ธนาคารอินเทอร์เน็ตระวังไวรัส‘กอส’
เตือนคนใช้อินเทอร์เน็ตแบงก์กิง ระวังสปายแวร์ตัวใหม่ “กอส” ฉกข้อมูลขโมยเงินจากบัญชี
13 ส.ค. 2555

เตือนคนใช้อินเทอร์เน็ตแบงก์กิง ระวังสปายแวร์ตัวใหม่ “กอส” ฉกข้อมูลขโมยเงินจากบัญชี
สำนักข่าวต่างประเทศ รายงานว่า บริษัทความปลอดภัยด้านไอที แคสเปอร์สกี แลป ของรัสเซีย เตือนว่า พบไวรัสสอดแนมตัวใหม่ชื่อว่า “กอส” (Gauss) ที่ขโมยรหัสผ่านและข้อมูลสำคัญจากลูกค้าของธนาคารหลายพันรายในภูมิภาคตะวันออกกลาง มีเป้าหมายเพื่อจารกรรมข้อมูลที่ละเอียดอ่อน โดยเฉพาะอย่างยิ่งรหัสผ่านของเว็บไซต์ต่างๆ และข้อมูลในการทำธุรกรรมทางการเงินผ่านทางออนไลน์ 
ด้านนายพงษ์สิทธิ์ ชัยฉัตรพรสุข ผู้ช่วยผู้จัดการใหญ่ ธนาคารไทยพาณิชย์ กล่าวถึงการแพร่ระบาดของไวรัสจารกรรมข้อมูลทางการเงินตัวใหม่ “กอส” ว่า ขณะนี้ไวรัสดังกล่าวยังถูกใช้เพื่อโจมตีกลุ่มธนาคารในตะวันออกกลางเป็นหลัก เนื่องจากชาวตะวันออกกลางส่วนใหญ่มีฐานะดี มีวงเงินเครดิตส่วนตัวสูง ขณะเดียวกันธนาคารในตะวันออกกลางส่วนใหญ่มักละเลยการป้องกันความเสี่ยงทั้งที่ทำได้ไม่ยาก จึงตกเป็นเหยื่อของมิจฉาชีพ
สำหรับประเทศไทยมองว่ายังไม่ใช่กลุ่มเป้าหมาย เพราะมีวงเงินเครดิตไม่สูง นอกจากนี้ธนาคารไทยยังมีระบบป้องกันระดับหนึ่งอยู่แล้ว ด้วยการเข้ารหัสข้อมูลทางธุรกรรมของลูกค้าถึง 3 ชั้น และธนาคารยังขอความร่วมมือไปยังคู่สัญญาทางธุรกิจ ให้มีการดึงข้อมูลของลูกค้าไปเก็บไว้ในคอมพิวเตอร์ที่ไม่ได้เชื่อมต่ออินเทอร์เน็ต จึงมีความเป็นไปได้น้อยที่จะถูกไวรัสดังกล่าวเล่นงาน
อย่างไรก็ตาม อยากฝากเตือนไปยังลูกค้าที่ต้องการทำธุรกรรมออนไลน์ หรือผ่านมือถือ ว่าควรมีการอัพเดตเวอร์ชันของแอนตี้ไวรัสสม่ำเสมอ และไม่ควรใช้โทรศัพท์ที่ผ่านการเจลเบรกเพื่อหลีกเลี่ยงการถูกเล่นงานจากไวรัสโทรจันที่ยังมีความเสี่ยงอยู่ 
ทั้งนี้ ในส่วนของธนาคารเอง ล่าสุดได้พัฒนาระบบวันไทม์พาสเวิร์ดและระบบการแจ้งเตือนลูกค้าด้วยเอสเอ็มเอสทุกครั้ง ที่มีการทำธุรกรรมออนไลน์ หรือมือถือ ที่มีวงเงินสูงกว่า 3,000 บาท เพื่อลดความเสี่ยงด้วย